پاکستان کې د ترهګرۍ ضد محکمې عمران خان په موقتي توګه په ضمانت پرېښود 
په پاکستان کې یوې محکمې له واکه غورځول شوي صدراعظم عمران خان ته چې د ترهګرۍ تورونه پرې لګیدلي، نن پنجشنبه اګست ۲۵ (وږي۳) په موقتي ډول په ضمانت پرې ایښی دی. 
سره لدې چې محکمې د ښاغلي خان ضمانت منلی، خو محکمې ته حاضریدل پخپله د هغه لپاره په سیاست کې یوه ضربه ده. محکمې تر اوسه د مخکني صدراعظم د ضمانت په هکله تبصره نده کړې خو د عمران خان په مشرئ د تحریک انصاف ګوند چارواکو مطبوعاتو ته ویلي چې د همدې روان ۲۰۲۲ کال د سپټمبر تر لومړۍ نیټې پورې د هغه ضمانت منل شوی دی. عمران خان د محکمې څخه د باندې یو ځل بیا په قاضي انتقاد وکړ او وې ویل چې حکومت په خلکو کې زما د محوبیت له کبله ډاریږي. هغه وویل، " هغوی د همدې ویرې له کبله د تخنیکي ناک اوټ (له میدان څخه لیرې کولو) په لټه کې دي او دا کار یوازې د خپلو ځانونو د ژغورلو په خاطر کوي. هغوی په هیواد ملنډې وهي". په پاکستان کې دا لومړی ځل ندی چې واکمنان یې د خپلو سیاسي مخالفینو د ځپلو لپاره د پولیس او محاکمو څخه ګټه اخلي. پخپله د پاکستان په اوسني صدراعظم شهباز شریف هم واک ته تر رسیدو وړاندې څو تورونه لګیدلي او د محکمې حکم ته انتظار باسي. د پاکستان د تحریک انصاف ګوند یو جګپوړی غړی او د عمران خان نږدې سلاکار شهباز ګل تقریباً دوه وړاندې وروسته تر هغه ونیول شو چې په یوې تلویزیوني مرکې کې یې د پوځ د ټیټ رتبه افسرانو څخه وغوښتل چې د خپلو مشرانو امرونه دې نه مني ځکه چې هغوی د هیواد د ملي ګټو خلاف دي. عمران خان وایي چې دغه نږدې سلاکار یې شکنجه شوی او د بند پر وخت ورسره زور زیاتی شوی. عمران خان دا هوډ هم څرګند کړی چې د هغوی په خلاف به قانوني کړنې کوي چې پدې کار کې مسؤل دي. ښاغلي خان وویل، " په دوی کې د پولیسو انسپکټر جنرال، د پولیسو مرستیال او یو قاضي شامل دي چې پداسې حال کې یې هغه بندي کړ چې په شکنجنې خبر و". عمران خان د اپریل په میاشت کې په پارلمان کې د نه باور رای تر لاسه کولو له کبله د واک څخه تر لیرې کیدو راپدیخوا په هیواد کې پراخې غونډې کړي او په حکومت فشار راوړي چې پارلماني انتخابات دې وکړي خو حکومت بیا وایي چې عمومي انتخابات به په ټاکلي وخت کیږي. د پاکستان د پوځ یو پخوانی جنرال طلعت مسعود چې اوس د هیواد په سیاسي چارو تبصرې کوي، وایي چې د عمران خان محبوبیت ورځ په ورځ ډیریږي او دا چې هغه باید اندیښمن نه وي. ښاغلي مسعود دا هم وویل چې محکمه ښایي عمران خان جریمه کړي خو زیاتوي چې بندي کول به یې د ګټې پر ځای تاوان ډیر ولري. شنونکي په دې باور دي چې د پاکستان حکومت پر ښاغلي خان د فشارونو په راوړلو سره هڅه کوي چې د هغه سیاسي تصویر کمرنګه کړي په واشنګټن ډي سي کې د وډرو ویلسن په څیړنیز مرکز کې امریکایي شنونکي مایکل کوګلمن په خپل یوه ټویټ کې لیکلي، هره هڅه چې د پاکستان حکومت د عمران خان د کمزوري کولو لپاره وکړي، د هغه د قوي کیدو لامل به شي هغه همدارنګه زیاته کړېده چې د پاکستان د حکومت ناکاره او ځپونکي سیاستونه د عمران خان په پیاوړي کیدو کې ونډه لري او هغه ته دا چانس ورکوي چې د خلکو له قهر څخه د ځان په ګټه کار واخلي